JY LEES NOU Eksieperfeksie
"Kyk na hierdie foto op bl. 159," sê sy. (sien skakel) "Elke vrou behoort sulke borste te hê."
Wat nou? 'n Hele wêreld vol model-borste? Jy dink dadelik aan Angelina Jolie, maar jy sê liewer niks, netnou klink jy te jollie. Jy vermoed sy stuur op iets af, toe's daar 'n botsing.
"Vir wat?!" gryp jy na lug. "Vir wat?!"
Sy wil haar borste laat vergroot. Vir die somer. (Jy sou dink dis vir haarself. Of vir jou.)
"Maar ons het nie groter borste nodig nie!" sê jy verbaas.
Is mos ons s'n, sê jy. Gedeelde belange.
O, gedeelde belange
Bo teen die hange, kom die digter in jou uit.
"Kyk hier in hierdie einste SARIE, een bladsy terug," sê sy en lees: "Borsvergrotings is plaaslik die gewildste kosmetiese operasie naas liposuigings." (Dit suig, sê jy.) "Daar's 2 basiese vorms. Rondes gee die 'spanspek'-voorkoms." (Dis diskriminasie teen waatlemoene.) "Én dit gee jou 'n cleavage!" (Mans besef blykbaar nie wat 'n cleavage aan 'n vrou se selfbeeld doen nie.)
"Maar met jou Wonderbra hét jy een," verseker jy haar. "Deesdae se bra-tegnologie is bra gevorderd, dit lig op, sit uit, druk vorentoe, jy kan selfs jou cleavage verstel. Baie aërodinamies."
"Die tweede is die 'traandruppel'-soort," gaan sy ongestoord voort. (Dis om van te huil.)
"Dit sê ook hier," lees sy, "in Kaapstad is die traandruppel-soort gewild. Pretorianers, weer, hou van hul borste groot en rond." (Kom ons trek Pretoria toe.)
Soutwater of silikoon? Dis die vraag. Jy weet van g'n sout of water nie. Silikoon is blykbaar baie natuurlik. Daar's vroue wat dit voor hul troue laat insit het en hul mans het dit ná die troue nie eens agtergekom nie. (So wat's die use?) Soutwater-inplantings, daarenteen, voel soos 'n sak water. (Nou wie wil aan 'n sak water voel?)
Geen versteekte, vreemde, gevulde voorwerpe nie, is jou persoonlike gevoel. Netnou blaas dit af. Jy het al gehoor dit blaas óp in 'n vliegtuig. Jy sien al hoe dryf sy daar bo tussen die liggies teen die dak. Gelukkig sal sy nie lugsakke nodig hê in geval van 'n noodlanding nie.
"Ek's seker ander mans sal hul vroue betáál om dit te laat doen," kla sy. Jy sê jy's nie so seker daarvan nie, mans hou van die hele pakket, hulle is nie so puntenerig nie.
"La'k verduidelik: Daar's basies drie soorte mans. Die drie B's: bene, boude en borste." En borste-manne is dankbare manne, hulle hou per definisie daarvan, groot of klein. Want dis die bewééglikheid wat tel.
"Dis tog nie veronderstel om stokstyf te staan soos geklopte room nie. Of meringues. Dit gaan als oor proporsie. Kyk maar vir Minki. Het jy al gesien hoe klein is
haar . . ."
"Haar enkeltjies. Dis so klein en dun."
"Wil jy vir my sê jy kyk na Minki se . . . énkels?" Jy't vergeet om te sê daar's ook enkel-manne. Hulle is net een trappie hoër op die evolusieleer as voet-manne, wat aan tone suig.
"Elke skorsie sy proporsie," verduidelik jy. Jy't so pas 'n nuwe slagspreuk geskep, besef jy. Wonderbra kan dit gebruik as hulle jou betaal.